Jól végződött a hét Amerikában - Napi.hu
Jól végződött a hét Amerikában
A New York-i értéktőzsde vezető indexei 0,3-0,5 százalékos emelkedéssel zártak pénteken.
NAPI, 2010. szeptember 10. péntek, 22:19
A Dow Jones ipari átlagmutatója és az S&P 500 index egyaránt megközelítőleg fél százalékkal erősített, így előbbi 10 463, utóbbi 1110 ponton fejezte be a hetet. A Nasdaq 0,3 százalékkal haladta meg előző napi záróértékét a nap végén.
A szektorok között az olaj- és nyersanyagcégek papírjai átlag fölött teljesítettek; a Dow legjobban szereplő tagja a Chevron volt, miközben az árupiacon a nyersolaj jegyzése 76 dollár fölé emelkedett, miután a nemzetközi energiaügynökség fölfelé módosította az idei olajkeresletre vonatkozó becslését.
A Nasdaq annak ellenére enyhe pluszban fejezte be a napot, hogy több nagy technológiai cég veszített árfolyamából. Így a Dell is gyengült, miután a Morgan Stanley szerint a papír már nem olyan vonzó befektetés.
A Nokia azt követően drágult, hogy bejelentette, hogy a Microsoft korábbi vezetőségéből Stephen Elopot igazolta le vezérigazgatói székébe; míg a Deutsche Bank is emelkedni tudott - részben talán azon spekulációk hatására, hogy a tervezett tőkeemelés a Deutsche Postbankban való nagyobb részesedés szerzését is szolgálhatja - számolt be a Marketwatch.
A pénzügyi szektor vegyesen teljesített, elsősorban a pénzügyi szektorra vonatkozó, új - a félelmek szerint szigorú nemzetközi szabályozás körüli bizonytalanságok föglalkoztatták a befektetőket. A konkrétumokra azonban elvileg már nem kell sokat várni, mert a hétvégi bázeli találkozó után a terv szerint vasárnap, vagy hétfőn végleges formába kerülhet az új reguláció.
A kereskedés korai szakaszában egy, a vártnál nagyobb bővülést mutató nagykereskedelmi készletadat jelent meg; ezen kívül a várakozásokat szintén meghaladó kínai importadat, és a német autók iránti kereslet föllendülését jelző német exportadat is napvilágot látott.